溫泉莊臥病寄楊七炯
作者：宋之問
朝代：唐

paragraphs: 移疾臥茲嶺，寥寥倦幽獨。
賴有嵩丘山，高枕長在目。
茲山棲靈異，朝夜翳雲族。
是日濛雨晴，返景入巖谷。
冪冪澗畔草，青青山下木。
此意方無窮，環顧悵林麓。
伊洛何悠漫，川原信重複。
夏餘鳥獸蕃，秋末禾黍熟。
秉願守樊圃，歸閑欣藝牧。
惜無載酒人，徒把涼泉掬。